A Bizottság határozata

(1997. január 8.)

egyes állati termékek tekintetében a tanúsítási szabályok végrehajtásához szükséges intézkedésekről

(EGT vonatkozású szöveg)

(97/94/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/405/EK bizottsági határozattal [1] módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [2] és különösen annak 10. cikke (2) bekezdésének c) pontjára,

tekintettel a legutóbb a 96/23/EK irányelvvel [3] módosított, a nyers tej, a hőkezelt tej és a tejalapú termékek előállítására és forgalomba hozatalára vonatkozó egészségügyi előírások megállapításáról szóló, 1992. június 16-i 92/46/EGK tanácsi irányelvre [4] és különösen annak 36. cikkére,

tekintettel a legutóbb 96/23/EK irányelvvel módosított, a friss baromfihús előállítását és forgalomba hozatalát érintő egészségügyi problémákról szóló, 1971. február 15-i 71/118/EGK tanácsi irányelvre [5] és különösen annak 14B. cikke (1) bekezdésének c) pontjára,

tekintettel a legutóbb a 96/23/EGK irányelvvel módosított, a tojástermékek előállítását és forgalomba hozatalát érintő higiéniai és egészségügyi problémákról szóló, 1989. június 20-i 89/437/EGK tanácsi irányelvre [6] és különösen annak 11. cikke (4) bekezdésére,

tekintettel a darált hús és húskészítmények előállítására és forgalomba hozatalára vonatkozó követelmények megállapításáról szóló, 1994. december 14-i 94/65/EK tanácsi irányelvre [7] és különösen annak 13. cikke I. fejezete B. része (1) bekezdésének c) pontjára,

mivel a 94/309/EK [8], a 94/446/EK [9] és a legutóbb a 96/106/EK határozattal [10] módosított 94/344/EK [11] bizottsági határozat megállapítja a kedvtelésből tartott állatok számára forgalmazott egyes eledelek és alacsony fertőzési veszéllyel járó állati eredetű anyagot tartalmazó egyes cserzetlen, ehető termékek, nem emberi vagy állati fogyasztás céljából további feldolgozásra szánt csont és csonttermékek, szarv és szarvtermékek, pata és patatermékek (kivéve azok lisztjét), illetve feldolgozott állati fehérjék, beleértve az ilyen fehérjét tartalmazó, állati fogyasztásra szánt termékek harmadik országból történő behozatalához szükséges állat-egészségügyi feltételeket és állat-egészségügyi bizonyítványokat; mivel a 96/106/EK határozat módosította ezeket a határozatokat, 1997. január 1-jétől írva elő alkalmazásukat;

mivel a 92/46/EGK irányelv 13. cikke (1) bekezdésének első francia bekezdése megállapítja, hogy az egyes gazdaságokban tartott állatokat rendszeres állat-egészségügyi vizsgálatnak kell alávetni az A. melléklet I. fejezetében foglalt rendelkezések betartásának igazolása céljából;

mivel a legutóbb a 96/106/EK határozattal módosított, a harmadik országokból származó és tejgyűjtő központban, standardizáló központban, hőkezelő létesítményben, illetve tejfeldolgozó létesítményben történő átvételre és emberi fogyasztásra szánt hőkezelt tej, tejalapú termékek és nyers tej behozatalára vonatkozó állategészségügyibizonyítvány-mintákról szóló 95/343/EK bizottsági határozatot [12] 1997. január 1-jétől kell alkalmazni; mivel a 92/46/EGK irányelvvel való összehangolása érdekében módosítani kell ezt a határozatot;

mivel a 96/712/EK [13], a 97/38/EK [14], a 97/41/EK [15] és a 97/29/EK [16] bizottsági határozat megállapítja a friss baromfihús harmadik országból történő behozatalához szükséges közegészségügyi nyilatkozatot és állat-egészségügyi jelölést, az emberi fogyasztásra szánt tojástermékek behozatalához szükséges, különleges közegészségügyi követelményeket, a baromfihúsból, tenyésztettvad-húsból, vadhúsból vagy nyúlhúsból előállított húsipari termékek harmadik országból történő behozatalához szükséges egészségügyi feltételeket és közegészségügyi bizonyítványt, illetve a darált hús és húsipari termékek harmadik országból történő behozatalához szükséges egészségügyi feltételeket és közegészségügyi bizonyítványt; mivel az említett határozatok 1997. január 1-jétől alkalmazandók;

mivel a 96/449/EK bizottsági határozat [17] megállapítja az állati hulladékoknak a szivacsos agyvelőbántalom kórokozója Közösségen belüli inaktiválásának céljából való feldolgozására szolgáló alternatív hőkezelési rendszerek jóváhagyására vonatkozó új szabályokat; mivel ezek a rendelkezések 1997. április 1-jén lépnek hatályba; mivel az említett szabályok bevezetése magában foglalja a harmadik országból származó áruk ezen időpontot követő behozatala rendszerének módosítását; mivel, a szükségtelen zavarok elkerülése érdekében, az említett időpontig célszerű működésben tartani a jelenlegi rendszert;

mivel e határozatok mellékleteiben felsorolt bizonyítványok 1997. január 1-jén lépnek hatályba; mivel adminisztratív nehézségek következtében úgy tűnik, hogy egyes kereskedelmi forgalmak képtelenek időben alkalmazkodni a harmonizált rendszerhez; mivel helytelen tovább késleltetni a bizonyítványok végrehajtását; mivel ezért, megfelelő alkalmazkodási időszak biztosítására, célszerű egy rövid, átmeneti ideig lehetővé tenni mindkét rendszer alkalmazását;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A tagállamok korlátozott ideig még engedélyezhetik a mellékletben felsorolt határozatokban megállapított bizonyítványok hatálya alá eső termékek Közösségbe való behozatalát az 1996. december 31-én hatályos nemzeti jogszabályok szerint létrehozott bizonyítványok alapján.

2. cikk

A mellékletben felsorolt határozatokban megállapított bizonyítványok hatálya alá eső termékek tekintetében az 1. cikkben említett időszak 1997. április 1-jén jár le.

3. cikk

Ennek a határozatnak a tagállamok a címzettjei.

Kelt Brüsszelben, 1997. január 8-án.

a Bizottság részéről

Franz Fischler

a Bizottság tagja

[1] HL L 165., 1996.7.4., 40. o.

[2] HL L 62., 1993.3.15., 49. o.

[3] HL L 125., 1996.5.23., 10. o.

[4] HL L 268., 1992.9.14., 1. o.

[5] HL L 55., 1971.3.8., 23. o.

[6] HL L 212., 1989.7.2., 87. o.

[7] HL L 368., 1994.12.31., 10. o.

[8] HL L 137., 1994.6.1., 62. o.

[9] HL L 183., 1994.7.19., 46. o.

[10] HL L 24., 1996.1.31., 34. o.

[11] HL L 154., 1994.6.21., 45. o.

[12] HL L 200., 1995.8.24., 52. o.

[13] HL L 326., 1996.12.17., 67. o.

[14] HL L 14., 1997.1.17., 61. o.

[15] HL L 17., 1997.1.21., 34. o.

[16] HL L 12., 1997.1.15., 33. o.

[17] HL L 184., 1996.7.24., 43. o.

--------------------------------------------------

MELLÉKLET

A harmadik országokból származó és tejgyűjtő központban, standardizáló központban, hőkezelő létesítményben, illetve tejfeldolgozó létesítményben történő átvételre és emberi fogyasztásra szánt hőkezelt tej, tejalapú termékek és nyers tej behozatalára vonatkozó állategészségügyibizonyítvány-mintákról szóló, 1995. július 27-i 95/343/EK bizottsági határozat

A friss baromfihús harmadik országokból történő behozatalához szükséges közegészségügyi nyilatkozat és állat-egészségügyi jelölés mintájának megállapításáról szóló, 1996. november 28-i 96/712/EK bizottsági határozat

Az emberi fogyasztásra szánt tojástermékek behozatalára vonatkozó különleges közegészségügyi követelmények megállapításáról szóló, 1996. december 18-i 97/38/EK bizottsági határozat

A baromfihúsból, tenyésztettvad-húsból, vadhúsból és nyúlhúsból készült húsipari termékek harmadik országokból történő behozatalára vonatkozó egészségügyi feltételek és közegészségügyi bizonyítvány megállapításáról szóló, 1996. december 18-i 97/41/EK bizottsági határozat

A darált hús és az előkészített húsok harmadik országokból történő behozatalára vonatkozó egészségügyi feltételek és közegészségügyi bizonyítvány megállapításáról szóló, 1996. december 17-i 97/29/EK bizottsági határozat

A kedvtelésből tartott állatok számára készült, kevésbé veszélyeztető állati eredetű anyagokat tartalmazó egyes állateledelek és cserzetlen, ehető termékek harmadik országokból történő behozatalához szükséges állat-egészségügyi követelmények és állatorvosi bizonyítvány megállapításáról szóló, 1994. április 27-i 94/309/EK bizottsági határozat

A feldolgozott állati fehérjék, beleértve az ilyen fehérjét tartalmazó, állati fogyasztásra szánt termékek harmadik országból történő behozatalára vonatkozó állat-egészségügyi követelmények és a szükséges állatorvosi bizonyítvány megállapításáról szóló, 1994. április 27-i 94/344/EK bizottsági határozat

A további feldolgozásra, de nem emberi vagy állati fogyasztásra szánt csont és csontból készült termékek, szarv és szarvból készült termékek, pata és patából készült termékek (kivéve a felsoroltak lisztjét) harmadik országból történő behozatalára vonatkozó állat-egészségügyi követelmények megállapításáról szóló, 1994. június 14-i 94/446/EK bizottsági határozat

--------------------------------------------------